1Wachalal, cwaj quiwetamaj wach utzil chomal u 'anom i Dios chique tak i jutzobaj creyent pa jyub Macedónia. U 'anom chique chi lic 'utz qui c'ux. 2'Alaj ile man tupu je 'o chupam u q'uial c'ax, mas que quicotic; tupu je niba', lic nim i mer qui yom chi qui to'ic i juban kachalal; i qui sipon, lic nim, pacha je beyomab. 3Yin mísmo xwilo lic ronojel qui c'ux xqui ya qui mer, ronojel ni'pa i xe tiqui che; xak 'o mas u wi xqui ya bic. 4Lic xqui tz'onoj pawor chake chi caka ya chique que qui to pan i je re i Dios chila pa Jerusalen. 5N-xui ta xqui ya'o pacha i ka ch'obom yoj, mas xqui ya bi puwi ile. Queje ile xe'elok, man nabe xqui ya quib che i Kajwal, te'uri xak xqui ya quib chake yoj pacha u ch'obom i Dios. 6Queje qui 'anom i kachalal ile pa Macedónia, rumal-i, xin bij yin che i ma Títo chi 'utz we yix qui q'uis ni u molic i mer chi xu jek te u molic ire chixol yix o'onom lok. Ile 'alijinsabal re i c'axnabal i c'ux chique i kachalal. 7Yix, lic 'utz i qui 'ano: mas lic nim u cubibal i c'ux che i Kajwal; lic ix 'utz chu bixquil wach u ch'obom i Dios, xak lic qui ta u be u tzij, xak ix sic'aj chu 'anic pacha craj ire, xak lic c'ax coj i na'o. Lic 'utz ca tijin relic ronojel wach i qui 'ano, rumal-i cwaj yin xak ix 'utz chu sipaxic i mer, tobal que i kachalal. 8Ile, wachalal, su' ta quin 'an pen chiwe we qui 'an ile. Xui quin bij chiwe wach quiqui 'an i juban chic creyent chi lic je sic'aj chi qui to'ic i cachalal. Xin bij ile chiwe, 'ilbal-re we katzij 'o i c'axnabal i c'ux yix. 9Lic iweta'am wach i nim laj rutzil u c'ux i Kajwal Jesucrísto. Ire beyom, xui-ri, xo'on niba' che rib, 'anbal re i 'utz chiwe yix. Queje xo'on ire ile man quix beyomar ni yix rumal u niba'il ire. 10Wo'or quin bij na chiwe wach in nojbal yin che u ya'ic i mer tobal que i kachalal; ca majaw chiwe we qui 'an na pacha xi jek li u 'onquil. Ronojel i c'ux xi jek te li u molic i mer junabir; n-xo'on ta queb i c'ux chu 'onquil. 11Xui-ri, wo'or chi q'uisa u 'onquil; xak chi 'ana ronojel i c'ux, pacha u jekic xi 'ano. Che i mer yix, chi jacha ni'pa i quix tiqui che. 12We jun lic craj ca tonic, y cu ya'o ni'pa i ca tiqui che, i Dios cu c'amo ni'pa i cu ya'o; n-cu tz'onoj ta mas che, we n-ta ru'. 13N-are ti xin bij we qui tij ni uyej rumal qui to'ic i kachalal. 14Are cwaj yin mi jun cu tij uyej, mi yix mi xak are ique. Wo'or, ni'pa i mer chi ca sobrin chiwe yix cu rik ni u chac chique ique, wach i rajwaxic chique. Mok co'on panok, mok 'o ca sobrin tan chic chique ique, te'uri quix qui to tan chic yix. We queje i 'anom ile, que'elok i tobalam iwib 'uri chiwach. 15Que'el 'uri pacha cu bij u wuj i Dios ujer: "Are i jun chi mas 'o ru', n-ta xsobrin che; xak i jun chi xa jubi' 'o ru', xak n-ta xo'on palt che." (Queje ile tz'ibtal can chupam u wuj i Dios.) 16C'amori che i Dios man u 'anom che i ma Títo chi xak craj ire quix u to queje pacha i cwaj yin. 17Are xin bij che, chi ca 'e iwu', ire lic xraj ca 'e chiwilic man xak u ch'obom chi 'utz quix u to na. 18Are ca 'e ire, xak caka tak bi jun chic kachalal ru', chi lic 'utz laj aj paxsanel re u tzij i Dios; conojel queje ile quiqui bij che, pa tak tzobajil re i Dios. 19N-xui ta la ile, xak i jutak tzobajil-le xqui bij na chi 'utz we ca 'e ire ku' chu jachic i mer chique i kachalal je niba'. I jachbal re i mer-le, caka 'ano cojbal re u 'ij i Kajwal, xak c'utbal-re chique chi yix lic quiwaj que i to. 20Que 'e ni juban kachalal ku' man 'utz mi jun cu tzucuj tzij chikij wach caka 'an che u q'uial mer moltajnak. 21Ni'pa i caka 'ano, caka 'an pen chi pusuc' caka 'an wi, n-xui ta chuwach i Kajwal, xak queje chiquiwach i winak. 22Are que 'e i queb-le iwu' chu molic i mer, xak caka tak chubi jun chic kachalal cu'. Ya kilom chic q'uialmul chi ire lic sic'aj chi qui to'ic i kachalal, y wo'or lic craj ca 'e iwu' man cul u c'ux chiwe, wach i qui 'an na. 23I ma Títo, mok 'o i quiqui tz'onoj pachin ire; chi bij chique chi ire wachi'il che u chac i Kajwal, tobal iwe yix; ire in q'uexel chiwach. Xak i juban chic kachalal chi que rachi'ilaj bic, mok ca tz'onox chiwe je pachinok; chi bij chi je taktal bi iwu' cumal i jutak tzobaj re i Dios waral. Rumal wach i quiqui 'an ique-ri, lic cocsax u 'ij i Crísto. 24Chi c'utu i c'axnabal i c'ux chique, man je ni'pa i jutak tzobaj re i Dios caquetamaj na chi lic katzij, c'ax que i na'o. Xak caquetamaj na chi katzij i xka bij, chi yix ix 'utz laj tak kachalal.
2 CORINTIOS 8